Projek ngemanahka LRA Empango udah tembu
TERIMAS KASIH… Datuk Francis Harden Hollis nerima pemeri ari Adzahari Baini pengudah mendingka pene-rang projek bekal ai ba Bilik Aum JBALB Bagi Menua Sri Aman, Bandar Simanggang kena Hari Dua ke udah. SIMANGGANG: Projek ngemanahka agi Loji Napis Ai (LRA) Empango ba kandang  Bayai enda jauh ari bandar tu dipeda bisi pemujur ke positif. Injiner Ai Opis Bekal Ai Menua Pesisir (JBALB) Bagi Menua Sri Aman Adzahari Baini madahka, pengawa ngemanahka agi loji nya udah tembu sereta benung ba renggat diuji dikena nentuka perengka ba endur nya ulih dikarapka. “Pengawa nambahka kapasiti pemayuh ai ba LRA Empango, Bayai iya nya ari 33.3 juta liter sehari (MLD) ngagai 53.3 MLD ba maya ke diatu udah tembu. “Taja pan pengawa udah tembu dikemujurka JBALB Bagi Menua Sri Aman, tang ba maya ke diatu semina ngena 45 pesen pemayuh ai ari LRA Empango dikena nyeliahka penanggul pressure tekelalu balat,” ku iya. Lebuh Adzahari meri penerang senentang projek nya ngagai Sapit Menteri Pelajar,   Inovasyen enggau Pemansang Pengelandik Datuk Francis Harden Hollis kena Hari Dua ke udah madahka, enti pressure tekelalu balat iya deka meri penanggul ngagai paip lama ke bedau ditukar. Maya meri penerang nya mega iya madahka, pengawa masang meter bekal ai ngagai rumah ba kandang ke dibungkul projek nya udah tembu 48 pesen. Ku iya, pengawa nukar paip lama ba renggat keterubah udah tembu 78 pesen ke mungkul kandang Jalan Ningkan ba Brayun, Jalan Kelab, Jalan Foo Chow (Lorong 1 dan 2), STC Bus Terminal, Loji Air Melugu enggau Jalan Paip. “Kelimpah ari nya Projek Bekal Ai Menua Pesisir (BALB) ba Kawasan Batu Lintang ke ngena ungkus RM42 juta sebedau tu udah tembu dikemujurka taja pan napi mayuh bengkah penanggul. “Ketegal nya aku sigi endang pechaya sida ke diau ba kandang Batu Lintang Undop deka ngasaika bekal ai beresi sebebau nyambut pengerami Hari Gawai Dayak ba bulan Jun ke deka datai,” ku Adzahari. Sama bisi enggau maya pengerami nya Temenggong Kueh Aik Seng, Pemancha Lee Siang Hua, Penghulu Tiong Chong Onn, Penghulu Kang Tai Kong, Penghulu Mingging Sigan, Penghulu Andar Suntai, Kapitan Ling Siew Hung, Kunsilor Denneil Saweng, Kunsilor Gerunsen Nyelang enggau Leonard Libau Anol. Dulu ari tu Perintah Sarawak udah ngemendarka agih penyampau RM21 juta dikena ngemujurka Projek Ngemanahka LRA Empango nambahka kapasiti ari 33.3 MLD ngagai 53.3 MLD. 
See author's posts
